หุ้นเด้งสั้นอย่าไล่ซื้อ
&#8216;ศุภวุฒิ&#8217;แนะถือเงินสดข้ามปียึดคาถาขึ้นแรงขายรอช้อน
7 ต.ค. 2554

‘ศุภวุฒิ’แนะถือเงินสดข้ามปียึดคาถาขึ้นแรงขายรอช้อน
เผยผลสำรวจส่วนใหญ่มองหุ้นเด้งขึ้นสั้น “ศุภวุฒิ” แนะกอดเงินสดเป็นหลักยาวถึงปีหน้า
“โพสต์ทูเดย์” สำรวจความคิดเห็นผู้บริหารบริษัทหลักทรัพย์ (บล.) และบริษัทหลักทรัพย์จัดการกองทุน (บลจ.) รวม 7 ราย เสียงส่วนใหญ่คาดว่าหุ้นดีดขึ้นเพียงช่วงสั้นๆ เท่านั้น ดัชนีที่พุ่งแรง 51 จุด หรือ 5.92% ปิดที่ 913.72 จุด หลังจากนักลงทุนสถาบันซื้อสุทธิ 1,979 ล้านบาท บัญชีหลักทรัพย์ซื้อสุทธิ 1,724 ล้านบาท และต่างชาติซื้อสุทธิ 981 ล้านบาท
นายศุภวุฒิ สายเชื้อ กรรมการผู้จัดการ หัวหน้าสายงานวิจัย บล.ภัทร เปิดเผยว่า ช่วงที่เหลือของปีนี้และปี 2555 แนะนำให้นักลงทุนถือเงินสดเป็นหลัก เนื่องจากหุ้นจะผันผวนตามการแก้ไขปัญหาของ 3 ประเทศหลักคือ สหรัฐ กลุ่มยุโรป และญี่ปุ่น
สำหรับนักลงทุนระยะยาว 510 ปี ควรลดพอร์ตหุ้นเหลือ 30-40% จากปกติถือ 50-60 % และหันมาถือเงินสด 15% จากปกติเพียง 5% และถือตราสารหนี้ 30% ทองคำ 5% ที่เหลือลงทุนกองทุนอสังหาริมทรัพย์
“นักลงทุนระยะยาวเลือกเก็บหุ้นเป็นรายตัวได้ โดยเฉพาะกลุ่มพลังงานก็ต้องเป็นโรงไฟฟ้า กลุ่มสื่อสารบางตัว หรือกลุ่มค้าปลีกที่ต้องดูให้ดี เพราะพี/อีค่อนข้างสูง ส่วนดัชนีสิ้นปีอยู่ที่ 920 จุด” นายศุภวุฒิ กล่าว
ทั้งนี้ ฝ่ายวิจัยเตรียมปรับลดประมาณการอัตราการขยายตัวของเศรษฐกิจไทยปีนี้ลงจากเดิมที่มองไว้ 4% และปีหน้า 4.5% และเชื่อว่าธนาคารแห่งประเทศไทย (ธปท.) จะคงดอกเบี้ยไว้ที่ 3.5% ไปอีก 14-15 เดือน โดยไม่ปรับลดลง
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์ลงทุนลูกค้าบุคคล บล.ไทยพาณิชย์ กล่าวว่าดัชนีหุ้นยืนเหนือ 880 จุด ถือได้ว่าเป็นสัญญาณที่ดี และหากสามารถยืนอยู่ในกรอบ 880-920 จุด ได้อย่างแข็งแกร่งก็มีโอกาสที่จะวิ่งเข้าหาเป้า 950 จุด ส่วนเป้าปลายปียังอยู่ที่เดิม 1,200 จุด
“หากยุโรปมีมาตรการที่ทำให้ปัญหาคลี่คลายขึ้นเรื่อยๆ มีโอกาสที่ดัชนีหุ้นรอบนี้จะผ่านจุดต่ำสุดไปแล้ว แม้จะยังพูดไม่ได้เต็มปากก็ตามจึงทยอยซื้อสะสมหุ้นกลุ่มธนาคาร และรอซื้อหุ้นพลังงานเมื่อราคาอ่อนตัว” นายสุกิจ กล่าว
นายกวี ชูกิจเกษม ผู้ช่วยกรรมการผู้จัดการฝ่ายวิเคราะห์หลักทรัพย์ บล.กสิกรไทย กล่าวว่า ยังคาดการณ์ไม่ได้ว่าดัชนีจะเป็นขาขึ้นหรือลง แต่จะผันผวนในกรอบกว้างประมาณ 100 จุด ถ้าทะลุแนวต้าน 950 จุดได้ มีโอกาสขึ้นสู่ 1,000 จุด แต่ถ้าไม่ผ่าน จะลงสู่จุดต่ำสุดเดิมที่ 843 จุด แนะนำให้เก็งกำไรหุ้นพลังงานในวงเงินจำกัด
นายพิชัย เลิศสุพงศ์กิจ ผู้อำนวยการฝ่ายอาวุโสฝ่ายการตลาด บล.ธนชาต กล่าวว่า หุ้นดีช่วงสั้นๆ และคงผ่าน 950 จุดลำบาก เพราะมีแรงขายทำกำไรและยังมีปัจจัยลบมาก แนะนำขายแล้วรอซื้อต่ำกว่า 850 
น.ส.ศศิกร เจริญสุวรรณ ผู้อำนวยการอาวุโสฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า รีบาวด์ระยะสั้น คาดว่ายังอยู่ในกรอบขาลงต่ำกว่า 850 จุด และมีแนวต้านที่ 920 จุด จึงแนะนำขายทำกำไรเมื่อดัชนีขึ้นแรง ถือหุ้นไม่เกิน 25% ของพอร์ต
นายประภาส ตันพิบูลย์ศักดิ์ ประธานเจ้าหน้าที่สายการลงทุน บลจ.อยุธยา กล่าวว่า หุ้นดีดขึ้นตามเทคนิค ปัญหาหนี้กรีซยังไม่จบ นักลงทุนระยะสั้นยังไม่ควรเข้าซื้อ ส่วนนักลงทุนระยะยาวทยอยลงทุนได้
น.ส.ทิวารัตน์ เตชะมีเกียรติชัย กรรมการรองกรรมการผู้จัดการ บลจ.วรรณ กล่าวว่า หุ้นจะขึ้นหรือลงตามตลาดต่างประเทศยังมีอยู่มาก ตามการแก้ปัญหายุโรป
แหล่งข่าวจากผู้จัดการกองทุนรวมรายใหญ่ กล่าวว่า ได้เข้าไปซื้อหุ้นในตลาดหุ้นเพิ่ม โดยเหลือเงินสดเพียงเล็กน้อย เนื่องจากมองว่าดัชนีที่ปรับขึ้นมามีปัจจัยบวกรองรับ เรื่องการแก้ไขปัญหาหนี้ของยุโรป